SKRIFTLIG FORESPØRGSEL E-0911/02

af Hiltrud Breyer (Verts/ALE) til Kommissionen

(8. april 2002)

Om: Forhandling af Noni-produkter

Forhandlingen af Noni-produkter håndteres i øjeblikket forskelligt i de enkelte medlemsstater. Navnlig i Tyskland erklæres produkter, der er fremstillet 100 % naturligt på grundlag af frugten med det latinske navn morinda citrifolia, og som er udstyret med et biocertifikat i overensstemmelse med EU-retten, som

uegnede for markedsføring med den begrundelse, at der er tale om overtrædelse af forordningen om nye levnedsmidler (EF) nr. 258/97(1), samt, at der ikke foreligger tilladelse til markedsføring. Navnlig de tyske sundhedsmyndigheder henviser til, at der er en øget risiko for toksiske og allergiske reaktioner. Andre EU-medlemsstater tillader uhindret markedsføring af Noni-produkter uanset kvalitetsniveau. Det er i den forbindelse ubestrideligt, at de Noni-produkter, som er forsynet med biocertifikat, er blevet udvundet ved hjælp af traditionelle formerings- eller dyrkningsmetoder. Stridspunktet er, hvorvidt de er ufarlige som levnedsmidler, selv om det er bekendt, at Noni-produkter i årevis er blevet forhandlet i store mængder, navnlig i USA.

1. Hvordan kan Kommissionen forklare denne uoverensstemmelse, hvor et og samme produkt er henholdsvis tilladt og forsynet med bio-certifikat og samtidig er blevet nægtet tilladelse til markedsføring i henhold til forordningen om nye levnedsmidler?

2. Hvilken viden råder Kommissionen på nuværende tidspunkt selv over, om at det angiveligt skal være farligt at indtage Noni-produkter?

(1) EFT L 43 af 14.2.1997, s. 1.

Svar afgivet på Kommissionens vegne af David Byrne

(22. maj 2002)

Alle medlemsstaterne og Kommissionen er enige om, at noni-produkter (morinda citrifolia) er nye levnedsmidler, som defineret i Europa-Parlamentets og Rådets forordning (EF) nr. 258/97 om nye levnedsmidler og nye levnedsmiddelingredienser, da noni-produkterne først er kommet på markedet, efter at forordningen trådte i kraft. Markedsføringen af noni-produkter inden en eventuel tilladelse i henhold til forordningens bestemmelser er derfor ulovlig i alle medlemsstaterne. For at sikre, at noni-produkterne behandles ensartet i hele EU, er medlemsstaterne blevet enige om at tage de nødvendige skridt for at standse enhver markedsføring af noni-produkter på deres område (jf. Kommissionens svar på skriftlig forespørgsel P-0325/02 fra Rosemarie Müller(1)).

Det kan også oplyses over for det ærede medlem, at der hidtil kun er blevet indsendt en ansøgning, der er begrænset til noni-juice, og den gennemgås i øjeblikket i henhold til forordningens bestemmelser.

1. Formålet med bio-certifikatet er at skelne mellem produktionsmetoder. For nye produkter, som defineret i forordning (EF) nr. 258/97, kan det imidlertid ikke erstatte den nødvendige vurdering, og det foregriber ikke resultatet af proceduren vedrørende tilladelsen i henhold til forordningens bestemmelser.

2. Kommissionen selv har ikke indsamlet dokumentation, der viser, at indtagelse af noni-produkter kan indebære en fare for menneskers sundhed. Dette ændrer imidlertid ikke ved, at nye levnedsmidler kun kan markedsføres, efter at der er givet en tilladelse i henhold til bestemmelserne i forordning (EF) nr. 258/97.

(1) EFT C 160 E af 4.7.2002, s. 209.